Drowned World/Substitute for Love

"Drowned World/Substitute for Love" (בעברית: "הָעוֹלָם טוֹבֵעַ/תַּחְלִיף לְאַהֲבָה") הוא שיר שהוקלט על ידי הזמרת-יוצרת האמריקאית מדונה, מתוך אלבום האולפן השביעי שלה, Ray of Light ‏(1998). הוא נכתב והופק על ידי מדונה ויליאם אורביט, עם כותבי שירים נוספים ביניהם רוד מקיואן, אניטה קר ודייוויד קולינס. מקיואן וקר קיבלו את הקרדיטים בהערות האלבום עקב השימוש בדגימה מאחד השירים שלהם, "Why I Follow the Tigers".‏ "Drowned World/Substitute for Love" הוא שיר פופ אמביינטי המשלב גם את סוגת הטריפ הופ, ומתאר באופן מילולי את השינוי הרוחני של מדונה והעיסוק שלה בקבלה. כמו כן, הוא עוסק אחר חיפוש אהבה אותנטית על פני בריתות שטחיות. "Drowned World/Substitute for Love" הופץ כסינגל השלישי מתוך האלבום ב-24 באוגוסט 1998, ברחבי העולם, מלבד בארצות הברית. הוא הפך לסינגל השביעי של מדונה בספרד שדורג במקום הראשון, בעודו נמצא בעשירייה הראשונה באיסלנד ובממלכה המאוחדת. הבי-סייד שלו, "Sky Fits Heaven", הגיע למקום ה-41 במצעד שירי הדאנס קלאב. לשיר הופץ וידאו קליפ נלווה ובו מדונה בורחת מצלמי פפראצי עד שהיא מגיעה לביתה. הקליפ ספג ביקורות חריפות ברחבי העולם עקב סצנות מרדף הפפראצי; תרחיש דומה למותה של דיאנה, נסיכת ויילס ב-1997. השיר בוצע בשניים מסיבובי ההופעות של מדונה, "Drowned World Tour" (2001) ו-"Confessions Tour" (2006). היא גם ביצעה את הרצועה בהופעה שאירעה בלונדון במהלך סיבוב ההופעות שלה, "Rebel Heart Tour" (2015–2016), לזכרו של קולינס, כמו גם במופע "Madonna: Tears of a Clown" במלבורן. בין 1996 ליציאתו של Ray of Light ב-22 בפברואר 1998, עברה מדונה מספר "חוויות משנות חיים", ביניהן לידת בתה הבכורה לורדס מריה צ'יקונה ליאון, התעניינותה במיסטיקה מזרחית (תורת הנסתר) ובקבלה (תורת הסוד והמיסטיקה היהודית), וגילום התפקיד הראשי בעיבוד הקולנועי למחזמר "אוויטה" (1996). שנה לאחר מכן, בעקבות קידום הפסקול של הסרט, היא החלה לעבוד על Ray of Light; האלבום שיקף את נקודות המבט המשתנות שלה לגבי החיים. מדונה כתבה שירים עם ויליאם אורביט, פטריק לאונרד, ריק נואלס ובייביפייס. אך השירים שנכתבו עם האחרון לא הגיעו לרשימת הרצועות הסופית. הסופרת קרול בנסון ציינה כי מדובר ב"אלבום דאנס רוחני ועמוק", כאשר עיקרו מבוסס על שחרורה של מדונה מהקריירה שלה והזהויות הרבות שנטלה על עצמה במהלך השנים. האימהות ריככה את הזמרת מבחינה רגשית, מה שבא לידי ביטוי בשירים. היא התחילה לדבר על רעיונות והשתמשה במילים שרמזו על מחשבות עמוקות ואישיות, ולא במנגינות הדאנס הרגילות שאפיינו את שיריה הראשונים שהוציאה במהלך הקריירה שלה. "Drowned World/Substitute for Love", השיר הראשון באלבום, נכתב והופק על ידי מדונה ואורביט, עם כותבים נוספים ביניהם רוד מקיואן, אניטה קר ודייוויד קולינס. המנהל של הזמר גיא עוזרי טלפן וביקש מאורביט להשתתף בהקלטות האלבום. אורביט שלח למדונה קלטת אודיו דיגיטלית שהורכבה מ-13 רצועות (DAT), וכללה גרסת דמו של הרצועה. השיר כלל דגימה מהשיר "Why I Follow the Tigers" מאת סן סבסטיאן סטרינגס, קבוצה שנוצרה על ידי קר ומקיואן כאחד. הדגימה הקולית הייתה של אדם שהקריא את המילים "אתה רואה". מאוחר יותר, נחשף שהשחקן האמריקאי ג'סי פירסון היה זה שהקליט את צמד המילים. מקיואן וקר קיבלו קרדיטים ככותביו של "Drowned World/Substitute for Love" בשל הכללת הדגימה, וגם כיוון שמבחינה נושאית הרצועה עוקבת אחר קו העלילה שהתרחש ב-"Why I Follow the Tigers". מדונה הייתה מעריצה גדולה של עיצוב הפנים של קולינס וביקשה ממנו לעצב מועדון לילה של אחד מחבריה במיאמי. בהמשך, הוא הוכר כאחד הכותבים בשיר. כרצועה החשובה ביותר באלבום לפי הזמרת, "Drowned World/Substitute for Love" הופץ כסינגל השלישי מ-Ray of Light ב-24 באוגוסט 1998, ברחבי העולם, למעט בארצות הברית. בשוק האחרון, הסינגל השני מתוך האלבום "Ray of Light" הופץ באיחור של חודש, אז חברת התקליטים של מדונה החליטה להוציא את "Drowned World/Substitute for Love" מחוץ לאמריקה הצפונית, ובכך לסגור את הפער בן החודש בין הסינגל הבא, "The Power of Good-Bye" (1998). עבור השיר נוצרו רמיקסים בידי מוזיקאים כמו בריאן "BT" טרנסאו (אנ') וסאשה. לפי בילבורד, הרמיקסים של "Drowned World/Substitute for Love" היו למצופים ביותר מהאלבום. "Drowned World/Substitute for Love" הוקלט, עם שאר האלבום, באולפן לאראבי נורת' בצפון הוליווד, קליפורניה. המאסטרינג שלו בוצע על ידי טד ג'נסן באולפני סטרלינג בניו יורק. הוא תואר כשיר פופ אמביינטי, ושמו נגזר מרומן המדע הבדיוני הפוסט-אפוקליפטי של הסופר הבריטי ג'יי. ג'י. באלארד, The Drowned World (1962). הקלטת הגרסה הסופית התקדמה בצורה משמעותית בזכות קלטת ה-DAT, אותה תיאר אורביט כ"סרנדיפיות". עם זאת הם שמרו על ה"חספוס" הראשוני, והתנגדו להוספת יותר מדי שינויים. המפיק הוסיף אפקטים "מהדהדים" בעלי פעימות אקראיות, וצלילי התופים נוצרו באמצעות חיבור קטעי מוזיקה מסוימים. מדונה ואורביט ניהלו מפגש הקלטות בלוס אנג'לס, אך הדבר לא הצליח. במקום זאת, אורביט הזמין את פרגוס ג'ראנד לנגן על התופים באולפן הקלטות בלונדון. אורביט ערך את הצלילים בתחנת העבודה שלו וחתך אותם באופן ידני, במקום להשתמש בתוכנת עריכה אוטומטית כמו ReCycle (אנ'). השיר מתחיל עם מוזיקת אווירה וצלילי סטריאו בעלי תנודות שונות. הקטע נמשך 40 שניות. המוזיקה מתחלפת לטריפ הופ וברקע נשמעים צלילים פסיכדליים. בעת שהדגימה של מקיואן כוללת את המילים "אתה רואה", מדונה מבצעת את המילים הראשונות, "החלפתי תהילה באהבה / ללא מחשבה שנייה", ובסביבות הדקה ה-1:30, התופים מתחילים עם הפזמון הראשון. הקומפוזיציה נבנית לאט, עם צלילי גיטרה דמויי ג'ימי הנדריקס המשלימים את המוזיקה עצמה. גיטרה אקוסטית נשמעת החל מהדקה ה-2:49, וצלילי פסנתר נשמעים במקצת. למיקס מתווספים ארפג'ים המורכבים מגיטרה חשמלית, ובסופו של דבר צלילי התופים הופכים לדומיננטיים. אורביט מוסיף צלילי גיטרות נוספים ומגביר את הווליום כשהצלילים האלקטרוניים הופכים לדומיננטיים גם כן. השירה של מדונה צוברת תאוצה ועוצמה, וכוללת את השורות, "אין דוכן לילה אחד, לא רחוק מהאדמה / אין אש שאני יכולה להצית", ולפתע מתפוגגת. לאורך השיר, שירתה של מדונה "מאופקת" באופייה, ומעוררת דימויים והרהורים, כאשר המנגינה תוארה כ"עדינה" למאזין. בראיין לארק מ-The Michigan Daily תיאר את השירה והנימה של מדונה כ"בעלת נשמה". לפי התווים שפורסמו ב-Musicnotes.com, השיר נקבע בסימן זמן משותף, ונכתב בסולם סי מז'ור. יש לו קצב איטי של 72 פעימות בדקה כשקולותיה של מדונה נעים מהתווים של F♯3 ועד A4. הרצועה מתחילה במהלך הרמוני בסיסי של F♯5–G♯5–E5–A5–G♯5, המשתנה ל-A5–G♯5–B–C♯m7 במהלך שאר הבתים ו-A–E9–B♭ בפזמון. מבחינה לירית, "Drowned World/Substitute for Love" מוצא את מדונה לוקחת דין וחשבון על חייה, התהילה וההתרפקות שלה, תוך כדי הערכת הקריירה והמסע שלה. זהו תקציר של חווית התהילה שלה, המודגם בשורות כגון, "קיבלתי בדיוק את מה שביקשתי [...] רצצה, ממהרת בחזרה לעוד [...] ועכשיו אני מגלה, שיניתי את דעתי". ריקי רוקסבי, מחבר הספר, The Complete Guide to the Music of Madonna, ציין שהרצועה הסתיימה בשורה "זוהי הדת שלי", המציינת את המחשבות והנושאים הרוחניים הקיימים ב-Ray of Light. לדברי הסופרת והעיתונאית הבריטית לוסי או'בריאן, שחיברה את הספר, Madonna: Like an Icon, המילים של השיר נוגעות בתשוקתה של מדונה לתהילה וכיצד היא הרסה בסופו של דבר את מערכות היחסים האישיות שלה, ובכך "הגדירה את הטון לאלבום". בריאיון למגזין Q, מדונה הסבירה: אני מבינה, ואני מבינה את זה כבר שנים, שהאישור – הכוונה של להיסחף ולהיות פופולרי ואהוב על ידי אנשים בדרכים אוניברסליות – הוא ממש לא תחליף לאהוב באמת. אבל אם אתה צריך להיות נאהב. תחליף, זה בערך הדבר הטוב ביותר שיש. — מדונה באומרה על השיר לוסי או'בריאן שיבחה את השימוש בצלילים אלקטרוניים ובצפצופים ברצועה, כמו גם את "קול הפעמונים" של מדונה, וקבעה שזו תוצאה של ההכשרה שקיבלה מתקופת Evita ‏(1996). קנת' ביילן, מחבר הספר, The Lyrics of Civility, הכריז על האלבום כ"נתח מהאוטוביוגרפיה של מדונה", ושיבח את המילים על כך שתיארו את חייה של הזמרת. אלן מאטז כתב בספר, The Madonna Companion, כי המילים לא יצרו רושם של "משחקי מילים מתוחכמים", אך ראויות לשבח על כך שסיפרו את האמת על חייה והקריירה של מדונה. סטיבן תומאס ארלוויין מ-AllMusic הגדיר את השיר כ"מתערבל" ו"מדיטטיבי". דייוויד בראון מאנטרטיינמנט ויקלי תיאר את השיר, יחד עם "Frozen" מהאלבום, כ"עוצרי נשימה", והחמיא לקצב שלו. סאל צ'ינקוומני מ-Slant Magazine טען שהליריקה של מדונה "כנה" ו"רגשית" בצורה שלא הייתה מאז תקופת אלבום האולפן הרביעי שלה, Like a Prayer (1989). מבקרים אחרים החמיאו לאופי השונה של השיר והפקתו. בסקירה של האלבום ב-The Michigan Daily, בראיין לארק אמר, "['Drowned World/Substitute for Love'] [יוצר] קתרזיס פופ מבריק, אקסטטי, שכמעט מאפיל על כל טעות שהיא אי-פעם עשתה, כולל העיסוק בבתולים, תמיכה בשן זהב וקיום אקטים מיניים בפומבי בעברה המלוכלך", החלק האחרון בביקורת של לארק מתייחס למעשיה של מדונה במהלך אלבום האולפן החמישי שלה, Erotica (1992). רוב שפילד מרולינג סטון מצא שזהו "השיר המדויק לפתיחתו" של Ray of Light והרצועות השונות שבו מלאות בסתירות. זאת, תוך מתן תשומת הלב לאלמנטים המוזיקליים השונים, לרבות צלילי תופים, מיתרים, צפצופים במחשב וכן "מלכודות ג'ונגל". מעבר לכך, שפילד ביצע השוואות שונות בין הניתוח המוזיקלי של השיר לסיטואציות שונות בחיים עצמם. הוא סיים באומרו שהרצועה נשמעת "רועשת, דביקה ומגוחכת", אך בעלת רגש מוזיקלי. בביקורת על אלבום הלהיטים השני של מדונה GHV2 (2001), מבקרת המוזיקה שרלוט רובינסון מ-PopMatters שיבחה את עבודת ההפקה המוזיקלית של אורביט ברצועה יחד עם רצועות נוספות מ-Ray of Light. היא הוסיפה כי השירים הם "הוכחה ליכולתו להשתמש בגאדג'טים ובקוסמות אלקטרוניות לא כדי להרחיק את המאזינים, אלא כדי למשוך אותם פנימה". סטיוארט מקוני (אנ') מ-Q ביקר את Ray of Light וכתב ש-"Drowned World/Substitute for Love", "מגיח בעצבנות מערפל שלם של דגימות אניגמטיות והקשקושים הנמוכים המהווים את הצד החזק של אורביט [...] פעמוני תפילה מצלצלים במהלך השיר וזאת, בנוסף לכך שהוא מכיל את הסוגה המוזיקלית דראם נ' בייס". בשנת 2003, מעריצים הצביעו עבור 20 הסינגלים המובילים של מדונה ב-Q, ודירגו את "Drowned World/Substitute for Love" במקום ה-17. בסקירה רטרוספקטיבית של Ray of Light, סטיבן סירס מ-Idolator תיאר את הרצועה כ"פרק הראשון של רומן גדול" שמכתיב את הטון של שאר השירים באלבום. ברולינג סטון מיקמו את הרצועה במקום ה-20, ברשימת "50 השירים הגדולים ביותר של מדונה" ב-2016, ותיארו אותה כ"בלדה החוקרת התגלות על תהילה ומשפחה". בעת שדירגה את הסינגלים של מדונה לכבוד יום הולדתה ה-60, ג'וד רוג'רס מטעם הגרדיאן מיקמה את השיר במקום ה-12, וכינתה אותו "מלכותי, משקף ומושר בסגנון מאופק עבור מדונה [...] המדיטציה הזו על תהילה עם התייחסות לבאלארד בשם שלו ("Drowned World") נוסקת בשקט ובצורה מדהימה". בממלכה המאוחדת, "Drowned World/Substitute for Love" הופיע לראשונה במקום העשירי במצעד הסינגלים הבריטי ב-5 בספטמבר 1998. הוא ירד במהרה במצעדים, והיה נוכח בסך הכול במשך תשעה שבועות ב-100 העליונים. השיר נמכר בסך הכל ב-90,651 עותקים במדינה נכון לאוגוסט 2008, לפי חברת המצעדים הרשמית (OCC). ביבשת אירופה, "Drowned World/Substitute for Love" נכנס למצעד הסינגלים הספרדי הרשמי ודורג במקום העשירי בתאריך ב-29 באוגוסט 1998. בשבוע שלאחר מכן, הוא עלה למקום הראשון, שם שהה שבוע אחד. זה היה הסינגל השלישי מ-Ray of Light שהגיע לראש המצעד – והסינגל השביעי של מדונה שעשה זאת בסך הכול - לאחר ש-"Frozen" ו-"Ray of Light" עשו זאת כאשר הופצו קודם לכן. באוסטריה, השיר הגיע למקום ה-34, ונשאר במצעד במשך שבוע אחד בלבד. בשווייץ, הוא הגיע למיקום השיא שלו כאשר דורג במקום ה-31 בשבוע השני ליציאתו, ונשאר במצעד במשך חמישה שבועות בסך הכול. השיר זכה להצלחה רבה יותר במצעד הסינגלים הצרפתי, שם הופיע לראשונה במקום ה-88 ועלה בהדרגה, כאשר דורג לבסוף במקום ה-42 ונשאר במצעד במשך 17 שבועות בסך הכול. בהולנד, השיר הופיע לראשונה במקום ה-63, ועלה למקום ה-43 למשך שבוע אחד. בשוודיה, השיר הופיע לראשונה במקום ה-41 אך ירד למקום ה-57 בשבוע הבא. באוסטרליה, "Drowned World/Substitute for Love" הופיע לראשונה במקום ה-74, והגיע בשיאן למקום ה-16 בשבוע שלאחר מכן לפני שיצא מהמצעד. במצעד הסינגלים של ניו זילנד, השיר הופיע לראשונה במקום ה-30, עד שהגיע בשיאו למקום ה-21, ואז ירד. כיוון שהשיר לא הופץ באופן רשמי בארצות הברית, הוא לא דורג במצעד הבילבורד הוט 100 או כל מצעד אחר ממצעדי הבילבורד. עם זאת, הבי-סייד שלו "Sky Fits Heaven" הצליח להגיע למקום ה-41 במצעד שירי הדאנס קלאב האמריקאי, בסיוע הרמיקסים שלו שיצאו במטרה לעזור בקידום שלו. במצעדי סוף השנה, הצליח "Drowned World/Substitute for Love" להופיע במקום ה-24 במצעד הסינגלים האיסלנדי שפורסם ב-1998. הצלחתו של "Drowned World/Substitute for Love" בישראל לא תועדה מעולם, אך בתקופה בה יצא הופצו הסינגלים הבאים מ-Ray of Light: "The Power of Good-Bye" ו-"Nothing Really Matters", שהצלחתם במדינה תועדה באופן חלקי. הווידאו קליפ הנלווה ל-"Drowned World/Substitute for Love" בוים על ידי וולטר שטרן וצולם ב-26–27 ביוני 1998 במלון קלארידג' ובכיכר פיקדילי בלונדון. הוא כולל הופעות קמע של אניטה פלנברג וסטיב סטריינג'. הוא הופץ בספטמבר 1998, ומציג את מדונה עוזבת את ביתה כשצלמי פפראצי רודפים אחריה. לבושה בשחור, היא כל הזמן רצה, ובורחת גם משאר הידוענים בבר של המלון. חוץ מזה של מדונה, הפנים של כל השאר מעוותים. ברצף אחר של הקליפ, מדונה חולפת על פני עוזרת בית מלון שמחייכת אליה. הזמרת מחייכת כשהבזקי המצלמה כבים; המשרתת בדיוק מצלמת אותה. מדונה שוב בורחת, רצה כל הדרך הביתה אל זרועות בתה, שרה שהיא "שינתה את דעתה" על היותה ידוענית. הקליפ עורר מחלוקת בין-לאומית של הסצנות שבהן מדונה נרדפת על ידי פפראצי כשהם רוכבים על אופנועים; תרחיש דומה לתקריות שהובילו למותה של דיאנה, נסיכת ויילס ב-1997. הפובליציסטית של מדונה, ליז רוזנברג, אמרה שלקליפ אין שום קשר למותה של דיאנה ובמקום זאת עוסק "ביחס של מדונה לתהילה [...] ישנם צלמי פפראצי בקליפ. אבל זה לא שלמדונה לא היה ניסיון איתם. זה יום בחייה של מדונה". בעל הטור מת'יו רייט מדיילי מירור אמר "אין להכחיש את קווי הדמיון [למותה של דיאנה]", ומצא שזה מגעיל. בהתחלה, דווח על ידי מגזין בילבורד שהקליפ של השיר יופץ בחנויות בארצות הברית לאחר פרסום הקליפ של "The Power of Good-Bye", אך התוכנית לא יצאה לפועל. לבסוף הוא נכלל באלבום האוסף והווידאו, The Video Collection 93:99. בשנת 2013, בסקר של לוגו אודות "55 הווידאו קליפים הטובים ביותר של מדונה" דורג הקליפ במקום ה-11. כמו כן, תיארו אותו בסקר כ"כזה המציג את הצדדים המכוערים של הידוענים ואת תופעות הלוואי הכרוכות בכך. הקליפ הזה לא מוערך. אחת ההצהרות האישיות ביותר של מדונה, והקולות שלה ממש מצמררים". באופן דומה, כריסטופר רוזה מ-VH1 מיקם אותו בין עשרת "הקליפים הפחות מוערכים בקריירה של מדונה", וכינה אותו "אינטימי" ו"עמוק". המאנגה כמו גם פרצופיהם המעוותים של הידוענים בקליפ נרשמו על ידי מגזין Dazed כאחד מ"חמשת הרגעים האהובים קהילת המאנגה מווידאו קליפים של מוזיקת פופ". נכון לאוגוסט 2022 עומד מונה הצפיות של הקליפ על למעלה מ-4 מיליון צפיות. ב-23 בנובמבר 1998 הופיעה מדונה בתוכנית הטלוויזיה הספרדית, El Séptimo de Caballeria (באנגלית: 7th Cavalry), אשר שודרה ב-RTVE וביצעה את "Drowned World/Substitute for Love", יחד עם שירה הנוסף "The Power of Good-Bye". שלוש שנים מאוחר יותר, מדונה קראה לסיבוב ההופעות העולמי שלה "Drowned World Tour" על שם השיר, וביצעה אותו כשיר הפתיחה. היא נכנסה לבמה בין אדים של קרח יבש, לבושה בחולצה שחורה ללא שרוולים, עליונית מוצלבת עם שרוול רשת אחד, מכנסי ג'ינס עם רוכסנים ורצועות עור, קולר משובץ וחצאית משובצת וביצעה את השיר בעמידה על במה גבוהה. במהלך אותו סיבוב ההופעות, נעשה שימוש במילים האחרונות מהשיר ("עכשיו, אני מגלה ששיניתי את דעתי/זוהי הדת שלי") בסיום הביצוע של "Ray of Light". ההופעה בפאלאס של אובורן הילס באובורן הילס, מישיגן ב-26 באוגוסט 2001, יצאה לאור כחלק מאלבום ההופעה והווידאו, Drowned World Tour 2001, שיצא לאור ב-13 בנובמבר 2001. מייקל האברד מ-MusicOMH הפנה ביקורת חיובית כלפי ההופעה, ואמר שהיא "יפה". ג'ושוע קלובר מ-Spin תיאר את הגעתה של מדונה במהלך ההופעה כ"[הזמרת] לוקחת את מלחמת הסטייל לבמה". במהלך סיבוב ההופעות השביעי של מדונה, "Confessions Tour" ב-2006, מדונה התיישבה על אמצע הבמה וביצעה גרסה אקוסטית ומופשטת של "Drowned World/Substitute for Love". הצטרף אליה יצחק סינואני מבית המרכז לקבלה בלונדון, שגם נכח מוקדם יותר במופע לביצוע השיר "Isaac". בכתבה שפרסם בפיצ'פורק מדיה, סטיבן דיזנר החמיא לשירתה של מדונה, ואמר כי "יש לה טווח עמוק ולבבי יותר שעובד בצורה הטובה על בלדות כמו 'Drowned World/Substitute for Love'". השיר לא נכלל בספיישל הטלוויזיוני של NBC, The Confessions Tour: Live from London, ששודר ב-22 בנובמבר 2006, אך הוא נכלל במהדורת ה-DVD שהופצה לאחר מכן ברחבי העולם. הרצועה בוצעה במהלך ההופעה שאירעה בלונדון במהלך סיבוב ההופעות, "Rebel Heart Tour", ב-2 בדצמבר 2015, ב-O2 ארנה, לזכרו של קולינס, שנפטר שנתיים קודם לכן. בשנה שלאחר מכן, נכללה הרצועה כחלק מרשימת השירים של המופע שלה "Madonna: Tears of a Clown" במלבורן, אוסטרליה. ההופעה החלה כאשר מדונה עמדה על הבמה, בתחפושת של ליצן המורכבת משמלה מנופחת, המורכבת מצבעים ורודים וצהובים, כשהיא רוכבת על תלת-אופן. הקרדיטים מותאמים מהערות האלבום של Ray of Light. The Drowned World – הרומן ממנו נגזר שמו של "Drowned World/Substitute for Love". מדיה וקבצים בנושא Drowned World/Substitute for Love בוויקישיתוף מידע על היצירה "Drowned World/Substitute for Love" באתר מיוזיק בריינז מידע על הסינגל "Drowned World/Substitute for Love" באתר מיוזיק בריינז מידע על היצירה "Drowned World/Substitute for Love" באתר Discogs סרטון השיר "Drowned World/Substitute for Love" באתר יוטיוב מדונה, ויליאם אורביט, רוד מקיואן, אניטה קר, דייוויד קולינס Ray of Light, 1998-03-03, נבדק ב-2022-07-24 Madonna – Drowned World/Substitute for Love, נבדק ב-2022-08-03 Madonna - Drowned World (Substitute For Love) (באנגלית), נבדק ב-2022-08-03 Madonna | full Official Chart History | Official Charts Company, www.officialcharts.com Madonna, Billboard (באנגלית אמריקאית) Madonna - Drowned World / Substitute For Love (Official Video), נבדק ב-2022-08-03 Madonna Tour Statistics: Drowned World Tour | setlist.fm, www.setlist.fm Madonna Tour Statistics: Confessions Tour | setlist.fm, www.setlist.fm Madonna Tour Statistics | setlist.fm, www.setlist.fm Black, Johnny (August 2002). "Making of Ray of Light". Q. 17 (8). ISSN 0955-4955. Metz, Allen; Benson, Carol (1999). The Madonna Companion: Two Decades of Commentary. Music Sales Group. ISBN 0-8256-7194-9. Keith Caulfield, Keith Caulfield, Rod McKuen’s Surprising Chart History: From Frank Sinatra to Madonna, Billboard, ‏2015-01-30 (באנגלית אמריקאית) Madonna, web.archive.org, ‏1999-10-09 Taraborrelli, Randy J. (2002). Madonna: An Intimate Biography. Simon & Schuster. ISBN 978-1-4165-8346-2. Rod McKuen - Flight Plan, web.archive.org, ‏2002-01-19 David Collins (Obituary), The Telegraph, 17 July 2013 Harrison, Andrew (April 1998). "Juice People: Madonna". Juice. Australia: 74. Guilbert, Georges Claude (2004). Madonna As Postmodern Myth. McFarland. ISBN 0-7864-1408-1. Bronson, Fred (September 26, 1998). "Chart Beat: All Around the World". Billboard. 110 (39): 156. ISSN 0006-2510. Flick, Larry (August 22, 1998). "Dance Trax". Billboard. 110 (34): 23. ISSN 0006-2510. Ciccone, Madonna (1998). Ray of Light (Liner notes). Madonna. Worldwide: Maverick Records; Warner Bros. Records. 9 46847-2. Rooksby, Rikky (2004). The Complete Guide to the Music of Madonna. Omnibus Press. ISBN 0-7119-9883-3. Lark, Bryan (March 10, 1998). "Madonna Opens Heart and Soul on 'Light'". The Michigan Daily. p. 8. Sal Cinquemani, Review: Madonna, Ray of Light, Slant Magazine, ‏2003-03-09 (באנגלית אמריקאית) "Seeing, hearing the light Review: Madonna's depth and deft feel for techno pop should sway any nonbelievers" Ciccone, Madonna. "Madonna 'Drowned World / Substitute for Love' Sheet Music". Musicnotes.com. Sischy, Ingrid (March 1998). "Madonna & Child: The New Baby, The New Life". Vanity Fair. ISSN 0733-8899. O'Brien, Lucy (2008). Madonna: Like an Icon. Harper Collins. ISBN 978-0-593-05547-2. Eccleston, Danny (March 1998). "Sexy Mother". Q: 86. Bielen, Kenneth (2016). The Lyrics of Civility: Biblical Images & Popular Music Lyrics in American Culture. Routledge Publishing. ISBN 978-1-317-71351-7. Madonna - Ray of Light Album Reviews, Songs & More | AllMusic (באנגלית), נבדק ב-2022-08-03 David Browne Updated March 06, 1998 at 05:00 AM EST, Ray of Light, EW.com (באנגלית) Rob Sheffield, Rob Sheffield, Ray Of Light, Rolling Stone, ‏1998-04-02 (באנגלית אמריקאית) Robinson, Charlotte (November 12, 2001). "Madonna: Greatest Hits Volume 2". PopMatters. Maconie, Stuart (April 1998). "Expressing herself". Q: 105. "Top 20 Madonna Singles of All-time". Q. San Francisco. 19 (23). December 9, 2003. ISSN 0955-4955. Madonna’s ‘Ray Of Light’ Turns 15: Backtracking, idolator, ‏2013-03-04 Rolling Stone, Rolling Stone, Madonna's 50 Greatest Songs, Rolling Stone, ‏2016-07-27 (באנגלית אמריקאית) Every one of Madonna's 78 singles – ranked!, the Guardian, ‏2018-08-16 (באנגלית) Music Week - The immaculate guide to 50 years of Madonna, web.archive.org, ‏2008-09-11 Salaverri, Fernando (2005). Sólo éxitos: año a año, 1959–2002 (1st ed.). Spain: Fundación Autor-SGAE. ISBN 84-8048-639-2. Steffen Hung, Madonna - Drowned World (Substitute For Love), austriancharts.at Madonna - Drowned World (Substitute For Love), נבדק ב-2022-08-03 lescharts.com - Madonna - Drowned World (Substitute For Love), lescharts.com Steffen Hung, Madonna - Drowned World (Substitute For Love), hitparade.ch swedishcharts.com - Madonna - Drowned World (Substitute For Love), swedishcharts.com "The ARIA Australian Top 100 Singles Chart: Week Ending 30 Aug 1998". ARIA Charts. Pandora Archive. australian-charts.com - Madonna - Drowned World (Substitute For Love), australian-charts.com "Madonna – Drowned World (Substitute for Love)". Top 40 Singles. Dagblaðið Vísir - DV - 1. tölublað - Helgarblað (02.01.1999) - Tímarit.is, timarit.is בארסה מאניה – Barcamania.co.il, באתר www.facebook.com Rush, George (July 6, 1998). "Madonna Video: Look For Wales of Protest". Daily News. New York. "Madonna Video 'Drowned' In Controversy". BBC News | Entertainment | Madonna: mad for fame at 40, news.bbc.co.uk Scoop, Peoplemag (באנגלית) Madonna - The Video Collection 93:99 (באנגלית), נבדק ב-2022-08-03 Madonna's 55 Best Videos, In Honor of Her 55th Birthday, www.logotv.com (באנגלית) Madonna's 10 Most Underrated Music Videos, www.vh1.com (באנגלית) Dazed, FKA Twigs and the best bug-eyes in pop, Dazed, ‏2013-08-01 (באנגלית) Séptimo de caballería - Miguel Bosé entrevista a Madonna (בספרדית), 2018-08-17, נבדק ב-2022-08-03 Clerk, Carol (2002). Madonnastyle. Omnibus Press. ISBN 0-7119-8874-9. Moss, Cory (June 11, 2001). "Few Hits, Many Costumes At Madonna Tour Launch". MTV News. Release group “Drowned World Tour 2001” by Madonna - MusicBrainz, musicbrainz.org Michael Hubbard, Madonna @ Earl's Court, London | Live Music + Gig Reviews, musicOMH, ‏2001-07-03 (באנגלית בריטית) SPIN Media LLC, SPIN, SPIN Media LLC, 2001-09. (באנגלית) She gets into the groove - The Boston Globe, archive.boston.com (באנגלית) Condé Nast, Madonna: The Confessions Tour, Pitchfork (באנגלית אמריקאית) Madonna (2007). The Confessions Tour (CD, DVD). Warner Music Vision. "I finally made it to the top", and don't we know it: Madonna's Rebel Heart Tour, December 2nd 2015, The Oxford Student, ‏2015-12-03 (באנגלית בריטית) Adams, Cameron (March 9, 2016). "Madonna at Forum in Melbourne for Tears of a Clown Show". News.com.au. Paul Cashmere, Madonna Plays Rarities At One-Off Melbourne Fan Show, Noise11.com, ‏2016-03-10 (באנגלית אמריקאית) Drowned World/Substitute for Love (UK 12" vinyl liner notes). Madonna. Maverick Records; Warner Bros. Records. 1998. 3331000037. Drowned World/Substitute for Love (European 12" vinyl liner notes). Madonna. Maverick Records; Warner Bros. Records. 1998. 9362 44552 2. Drowned World/Substitute for Love (UK CD single liner notes). Madonna. Maverick Records; Warner Bros. Records. 1998. W0453CD1. Drowned World/Substitute for Love (Japan CD single liner notes). Madonna. Maverick Records; Warner Bros. Records. 1998. WPCR-1983. Drowned World/Substitute for Love (UK CD single 2 liner notes). Madonna. Maverick Records; Warner Bros. Records. 1998. W0453CD2. Drowned World / Substitute for Love (Remixes) - Single by Madonna (באנגלית בריטית), 1998-08-24, נבדק ב-2023-10-27